## **2020 szeptember 05. szombat, Putnoki-dombság, Putnok-Aggtelek**

Erre az évre, 2 ötnapos túrát is szerveztünk, hogy kiváltsuk a megszokott egy hetes külföldi Jutalomtúránkat. Sajnos a május 8-22-e közötti Bakonybél környéki, Öreg-Bakony bakancsosa túrasorozatunk, a koronavírus miatt elmaradt. Kár érte, mivel a szállásunkat, a reggelinket, vacsoránkat korábban lefoglaltuk. Beszereztük a jelvényszerző túramozgalom igazoló füzeteit az Ösvénytaposó Baráti Társaságtól. Az első félévben mindössze egy túránk lebonyolítására került sor, június 13-án a Bükkben gyalogtoltunk az OKT útvonalán. Ilyen előzmények után talán nem meglepő, hogy a turistatársak ki voltak éhezve egy kis gyaloglásra. 42-en jöttek el Aggtelek környékére. Mindössze 1 fő vonta vissza a jelentkezését, édesanyja ápolása miatt. Korán, 5 órakor indult el az autóbuszunk Százhalombattáról. Szükség volt a korai indulásra, mivel ezen a napon is hosszú túra került kiírásra. Az eredeti túrát is kénytelenek voltunk lecsökkenteni, hogy a szállásunkat elfoglalhassuk, valamint vacsorázást is figyelembe kellett vennünk. Végül is asz aszfaltutakat busszal tettük meg. A rövid túra is átalakításra került. Egy keveset könnyítettünk a rövid túrát választóknak is. Ezáltal nagyjából egy időben értünk el a Baradla kempingbe, a szálláshelyünkre. Végül is a második variáció közül választhattak a túratársak:

Útvonal1: Putnoki Halastó (275 m, OKT) – Kis-Mohos-tó (320 m, OKT) – Nagy-Mohos-tó (308 m, OKT) – Kelemér (2018 m, OKT) – Gömörszőlős (220 m, OKT) - Zádorfalva (225 m, OKT) – Aggtelek, szlovák határ (340 m, OKT)

**Túratáv: 25 km 21 km**

**Emelkedő: 380 m 350 m**

**Minősítő pontok: 37,5+7,6+1=46 pont 31,5+7+1=40 pont**

*(Második variáció: Mohosok után autóbusszal Gömörszőlősre, közben Keleméren pecsételés!)*

Útvonal2: Putnoki Halastó (275 m, OKT) – Kis-Mohos-tó (320 m, OKT) – Nagy-Mohos-tó (308 m, OKT) – Kelemér (2018 m, OKT) – Gömörszőlős (220 m, OKT) - Zádorfalva (225 m, OKT)

**Túratáv: 13 km 12 km**

**Emelkedő: 200 m 150 m**

**Minősítő pontok: 19,5+4+1=25 pont 18+3+1=22 pont**

*(Második variáció: Zádorfalva (225 m, OKT) – Aggtelek, Baradla barlang (334 m, OKT)!)*

**Igazolás:**

*Putnok, Állomás utca 1., a vasútállomás forgalmi irodájában, a falon.*

*Kelemér, Tompa Mihály út 61., Tompa Mihály-emlékház kerítésén, a bejárat mellett., vagy Tompa Mihály út 22., a Bagolyvár élelmiszerboltban, a falon.*

*Gömörszőlős, Kassai utca 55., a Néprajzi múzeum kerítésén.*

*Zádorfalva, Nagy utca 56., a Szivárvány presszó belső falfelületén, a bejárat mellett.*

*Aggtelek, Baradla oldal 1., a kemping recepciójának bejárata mellett, a falon, vagy a Nemzeti Park látogatóközpontjában.*

Százhalombatta, Tárnok, Érd, valamint Budapest, Kosztolányi Dezső tér érintésével lett teljes az ötnapos túra csapata. Az M3-as autópályán, Miskolc érintésével jutottunk el Putnok vasútállomására. Az egyik MOL üzemanyagtöltő állomáson tartottunk rövid szünetet. Az állomás peronján található OKT-s bélyegzőt rendben megtaláltuk, elvégeztük a pecsételéseket. Visszaszálltunk az autóbuszra, majd 10 órakor megérkeztünk a túra kiindulási pontjára, a Putnoki Halastóhoz. A Pálma-forrás után felfelé vezetett az OKT nyomvonala. Így értük el a Piroska-hegy nyergét. Páran, kb. negyedórai gyaloglás után felértek a Mohos földvárhoz. A Kis-Mohos északi oldalán hirtelen kiemelkedő dombon árokkal körülvéve láthatók az egykori Gutkeled nemzetség által épített kővár maradványai. A várat egy 1397-ben kelt oklevél már romvárként említi. Később huszita erősség volt. A vár nevének első említése a XIV. századból való. Egy 1430-ban kelt oklevél pedig már csak a vár helyéről tesz említést. Az ovális alaprajzú vár két láp, a Kis-Mohos és a Nagy-Mohos láp fölötti domb tetején épült fel. A várhegyet, egy 10–15 méter széles, mély árok veszi körbe, melynek külső oldalán sánc húzódik. A vár déli oldalán hiányzik az árok és a sánc. A vár sánccal és árokkal körülvett belső területének átmérője 60×35 méter. A földvár megtekintése után újból összeállt a csapat a Mohos tavaknál. A nevezetes tavak az erre járóknak nem mondanak sokat, inkább tudományos értéke van a lápoknak. Az 1,8 ha-os Kis-Mohos és a 4 ha-os Nagy-Mohos tavak a harmadidőszaki üledékekből felépülő Piroska-hegy ÉNy-i oldalának suvadásával jött létre. A Nagy-Mohos kb. 25.000, a Kis-Mohos kb. 15.000 éve, a mainál nedvesebb és hűvösebb éghajlatú időszakban keletkezett. A lápok kialakulását, fennmaradását kőzettani, domborzati viszonyok és mikroklimatikus okok együttesen tették lehetővé. Az elmúlt évtizedekben is jelentős változások történtek a láp életében, a nyílt vízfelszín szinte teljesen eltűnt, miközben a fásszárú vegetáció mind nagyobb teret nyert, a mocsáröv kiterjedtebbé vált. A Mohos-tavak csak a csapadéktól és a talajvíztől befolyásoltak, nincs hidrológiai kapcsolatuk más vízrendszerrel.  
A tavacskák az elmúlt évezredek során lassan feltöltődtek, amiben a talaj bemosódások mellett a rajtuk kialakult növényzet meghatározó szerepet játszott. Ennek során a főleg szőr- és tőzegmoha alkotta rétegek megőrizték az eltelt időszak növényzetének emlékeit, kiemelkedő vegetációtörténeti jelentőségűvé téve a területet. Erre már a lápok egyik legjelentősebb kutatója, az 1929-1931 közt itt vizsgálódó Zólyomi Bálint botanikus is felhívta a figyelmet.

A Mohos tavak után az OKT nyomvonala visszatért a Keleméri országútra. Itt várakozott ránk az autóbuszunk. Elég pocsék úton, néha 20 km/ó átlagsebességgel jutottunk el Kelemér központjába. A Tompa Mihály emlékház kerítésén levő OKT-s pecséttel rendeztük el a bélyegzést. Tompa Mihály az 1848-49-es szabadságharc bukása utáni időkben két évig élt a községben, mint a falu lelkésze. A költő barátja volt Petőfi Sándornak és Arany Jánosnak is. Itt tartózkodása idején írta a szabadságharc bukása utáni időkben, az önkényuralom idején allegórikus, szabadság és függetlenség eszményét hirdető verseit, többnyire Rém Elek álnéven, ami a Kelemér szó visszafelé olvasva. A pecsétek begyűjtése után ismét visszaszálltunk az autóbuszunkra, még egy rövid szakaszt letudtunk az országúti nyomvonalból. Negyedórai buszozás után, igen rossz minőségű aszfaltúton 1130-kor értük el Gömörszőlős központját.

Sok volt a látnivaló, emiatt több mint negyedórát töltöttünk el a pecsételéssel együtt. A falu első okleveles említése 1232-ből való. 1904-től a hajdani szőlőkultúra emlékeként lett Gömörszőlős, s így az egyetlen községünk, amely őrzi a történelmi Gömör-Kishont vármegye nevét. A lakosság hosszú ideig szinte teljes egészében mezőgazdaságból és állattartásból élt, önellátó gazdálkodást folytatott. A környék ipari városainak fejlesztése nyomán a fiatal munkaképes lakosság nagy része elköltözött a településről, ennek következtében a lélekszáma meg sem közelíti a 100 főt. A hagyományos életforma megszűnőben van, de számos régi lakóháza, gazdasági épülete fennmaradt, amelyek ma is meghatározói a településképnek. Több mint 50 éve működik itt a Tompa Mihály nevét viselő hagyományápoló kulturális egyesület, amelynek tagjai a faluban több néprajzi és képzőművészeti gyűjteményt létesítettetek és működtetnek. A faluban a turisták jó néhány megtekintésre méltó helyet találnak. Érdemes megnézni az 1824-ben épült kazettás famennyezetű református templomot. A néprajzi gyűjtemények tárgyai a környék népéletét mutatják be, a hozzá tartozó szabadtéri gyűjtemény pedig a népi gazdálkodás és erdei munka tárgyi anyagát tárja a látogatók elé.

1145-kor hagytuk magunk mögött Gömörszőlős utolsó házát. Zádorfalváig kb. 5 km-t kellett gyalogolnunk. Itt váltak el útjaink a rövid túrásoktól. Ők tovább buszoztak Zádorfalvára, ahonnan a kistúra kezdődött. A hosszabb túrát 23-an választották, a rövidebbet 19-en. Egy völgyben haladtunk felfelé, majd egy rét oldalában kezdtünk el kapaszkodni. 1245-kor megpillantottuk Zádorfalva régebbi templomának tornyát. A Bors-völgyi majornál, a dombhát túloldalán 1300 órakor jártunk. Eléggé bokros, fiatalos erdőben, gazos ösvényen haladtunk ezt megelőzően. Pár perc után már a falu szélső házainál voltunk, majd nemsokára elértük a kocsmát, ahol az OKT-s bélyegző található. Nem sokat maradtunk itt, a bélyegzés után nem sokkal tovább indultunk, még 13 km volt hátra a mai túrából. Egy rövid szakaszt aszfalton gyalogoltunk, majd felfelé kellett kapaszkodnunk egy rét oldalában. A rét után erdei szakasz következett. Az Égés-tetőn 1435-kor jártunk. Ezután továbbra is erdei földúton gyalogolhattunk. Kb. 1600 órakor pillantottuk meg az első határkövet. 1635-kor továbbra is a határon vezetett az utunk, mezőgazdasági terület és az erdő mentén. A szlovák oldali hegyek panorámájában gyönyörködhettünk bal kéz felé. 1650-kor feltűnt a Baradla-tető függőleges sziklaletörése. Közel jártunk már a régi, jelenleg pedig elhagyatott Aggteleki határátkelőhöz. 1705-kor érkeztünk meg a régi vámos épülethez. 800 méterre voltunk a kempingtől. Ezt a rövid távot aszfaltúton tettük meg. Az emberek elosztása gyorsan ment, mivel már korábban kiosztásra kerültek a rönkfaházak, valamint az épületben levő szobák. Gyorsan elhelyezkedtünk, majd következett a vacsora. Minden étkezésnél kétféle menüből választhattak a túratársak. Ma rántott sertésszelet hasáb burgonyával, illetve milánói spagetti közül lehetett választani. Az elsöprő többség az elsőt választotta. Megbeszéltük a következő nap programját. Az eredeti kiíráshoz képest nem lesz változás. A reggeli 730-kor lesz, a busz 8 órakor indul Bódvaszilasra.

**2020 szeptember 06. vasárnap, Aggteleki-karszt, Bódvaszilas-Szelcepuszta**

Fél nyolckor volt a reggeli. A menü főtt virsli volt mustárral, vagy bundáskenyér. Fele-fele választotta a két menüt. A buszunk 8 órakor indult el Jósvafőn, Szinpetrin keresztül Bódvaszilasra. Először elmentünk Bódvaszilas vasútállomására, itt található az OKT pecsétje. 9 órakor már elvégeztük a pecsételést, majd a hosszútúrások 24-en elindultak a településen keresztül a Meteor-barlang felé. A rövid túrásaink 9-en még buszoztak egyet Szögligetig. Ők Szögligetről kezdték meg a túrát. 9 fő Aggteleken maradt a kempingben, ők a környéken sétáltak egyet, valamint meglátogatták a Baradla-barlangot. Igazából ebből a két túrából lehetett választani. A hosszútúrát választók közül 15-en nem jöttek fel Szádvár romjaihoz. Ez persze tükröződött az egyéni teljesítményükön.

Útvonal1: Bódvaszilas (160 m, OKT) – Meteor barlang (410 m, OKT) – Szabó-pallagi eh. (498 m, OKT) – Szádvár (460 m, OKT, PL, KL) - Derenk romközség (340 m, OKT) – Szelcepuszta (375 m, OKT)

**Túratáv: 20 km**

**Emelkedő: 780 m**

**Minősítő pontok: 30+15,6+1=47 pont**

Útvonal2: Szögliget (172 m, P) – Szádvár (460 m, P, PL) - Derenk romközség (340 m, PL, KL, OKT) – Szelcepuszta (375 m, OKT)

**Túratáv: 12 km**

**Emelkedő: 460 m**

**Minősítő pontok: 18+9,2+1=28 pont**

**Igazolás:**

*Bódvaszilas, Kossuth Lajos utca 38., a vasútállomás forgalmi irodájában.*

*Szabó-pallag erdészház, esőbeálló oldalán.*

*Derenk romközség, a kereszt melletti fán, a romközség központjában.*

Az OKT itteni szakasza a régi templom mellett halad át a településen. Egy kis sziklapadkán eredetileg egy Árpád-kori templom állt. Ennek helyén épült 1770-ben a falu jelenlegi római katolikus temploma. Kapujának reneszánsz kovácsoltvas kopogtatója a 16. századból való, főoltára és mellékoltárai a 18. századból valók. A hagyomány szerint itt helyezték el az elpusztult szádvári kápolna szobrait, de ezek idővel tönkrementek. A templom közelében helyezkedik el az Eszterházy-Koós-kastély, amelynek belső terét nagyrészt átalakították (jelenleg önkormányzati szálláshely). A falu szélén látható a Közép**-**Kelet-Európa első természetművészeti központja. A műemléki védettségű, volt Eszterházy-uradalmi magtár 2012-ben újult meg.A Bódvaszilasi MagtArt művészeti alkotótérként helyet ad természetművészeti eseményeknek, kiállítótérként állandó és időszakos tárlatok keretében bemutatja a programok során létrejött alkotásokat és a régióban elsőként létrehoz egy természetművészeti gyűjteményt. 915-kor hagytuk magunk mögött a szépen felújított Magtárt. Minél közelebb kerültünk az Alsó-hegyhez, visszapillantva annál szebb volt a Bódva-völgye, a megcsonkított Esztramos, a Szalonnai-hegység. Az 521 m magas Csengő-tetői TV adó torony keretezi a látóhatárt. Ezt még többször, több helyről is látni fogjuk az 5 nap alatt. Fák árnyékában értük el, némi kapaszkodó árán 1010-kor a 427 m tszf. magasságban levő Meteor-barlangot.

A Meteor-barlang 1982 óta fokozottan védett [barlang](https://hu.wikipedia.org/wiki/Barlang). 1961-ben történt feltárásakor Magyarország akkori legmélyebb barlangja volt. A térség legjelentősebb, időszakosan aktív [víznyelője](https://hu.wikipedia.org/wiki/V%C3%ADznyel%C5%91). Az [Aggteleki-karszt és a Szlovák-karszt többi barlangjával](https://hu.wikipedia.org/wiki/Az_Aggteleki-karszt_%C3%A9s_a_Szlov%C3%A1k-karszt_barlangjai) együtt 1995 óta a [Világörökség](https://hu.wikipedia.org/wiki/Vil%C3%A1g%C3%B6r%C3%B6ks%C3%A9g) része. Az [Aggteleki-karszt](https://hu.wikipedia.org/wiki/Aggteleki-karszt) ötödik leghosszabb barlangja. [Bódvaszilas](https://hu.wikipedia.org/wiki/B%C3%B3dvaszilas) nyolc fokozottan védett barlangja közül az egyik. [Aggteleki-karszton](https://hu.wikipedia.org/wiki/Aggteleki-karszt) található [Alsó-hegy](https://hu.wikipedia.org/w/index.php?title=Als%C3%B3-hegy&action=edit&redlink=1) Bódva-völgy felé néző sziklafalának aljában nyílik. A Meteor-barlang néhol omladékos járatainak befoglaló kőzete [középső triász](https://hu.wikipedia.org/wiki/K%C3%B6z%C3%A9ps%C5%91_tri%C3%A1sz) wettersteini, valamint [felső triász](https://hu.wikipedia.org/wiki/K%C3%A9s%C5%91_tri%C3%A1sz) hallstatti [mészkő](https://hu.wikipedia.org/wiki/M%C3%A9szk%C5%91_(k%C5%91zet)). Vízszintes kiterjedése 167 méter. A lezárt barlang az [Aggteleki Nemzeti Park](https://hu.wikipedia.org/wiki/Aggteleki_Nemzeti_Park) Igazgatóság engedélyével tekinthető meg. A lépcsőzetesen mélyülő barlang alsó részén található az ország egyik legnagyobb barlangterme, a 90 m hosszú, 20-30 m széles Titánok csarnoka, amit hatalmas állócseppkövek és cseppkőoszlopok (Titánok), valamint bambusz- és szalmacseppkövek, cseppkőzászlók, -lefolyások, -függönyök, -medencék szín és formagazdagsága és a heliktitek tömeges megjelenése tesz látványossá.

A rövid nézelődés után folytattuk az utunkat Szabó-pallag felé, a következő OKT pecsét beszerzése céljából. Útközben mind több víznyelőt, töbröt láttunk a fák között. Hiába készít fényképeket az ember, egyszerűen a képek nem adják vissza a valóságot. Szabó-pallag előtt kereszteztünk egy erdei fenyő telepítést, valamint egy nagyobb tisztást. 1050-kor értünk a valamikor szebb napokat látott erdészházhoz. Az OKT pecsét rendben meg volt az esőbeálló faoszlopán. Páran a bélyegzés mellett előrehozott ebédidőt is tartottak. 20 perc után folytatódott a túra. Kerülgettük a víznyelőket, töbröket. Szádvárig kb. 6 km volt hátra. 1200 órakor, a Lakatos -forrásnál letértünk az OKT ösvényéről. A piros romjelzésen kezdtünk komolyabban kapaszkodni felfelé. A vár alatt, talán egy bástya maradványa látható. Meglepetésünkre elkezdték megerősíteni a falakat! Ugyanezt tapasztaltuk később a várban! Majdnem egy teljes kört gyalogoltunk, hogy 20 perc után felérjünk a romokhoz. Bánhatják, akik kihagyták a várat. Három éve még nyoma sem volt a munkálatoknak. Most már kivehetők a falak, a bástyák. A panoráma sem megvetendő a romokból! Egyike volt középkori váraink legnagyobbika!

Szögliget település határában emelkedik a 460 méter magas Várhegy, amelyet a hatalmas kiterjedésű Szádvár középkori erődítményének romjai koronáznak. Szádvár megépítésének időpontja nem ismeretes, a szabálytalan alaprajzával a hegytető platóját követő vár első említése V. István 1268-ban kelt okleveléből származik. A 14. században a királyi kezelésben lévő váruradalmat honorként (szolgálati birtokként) a [Drugeth család](https://hu.wikipedia.org/wiki/Drugeth_csal%C3%A1d) bírta. 1406-ban Luxemburgi Zsigmond király az őt a trónra juttató bárók közül Bebek Györgynek adományozta. A törökkel vívott vesztes mohácsi csatát követő anarchikus időszakban a Bebekek visszaszerzik ősi birtokukat. Ebben az évszázadban, Bebek Ferenc és fia György idejében nyerte el végleges formáját a hegy fennsíkját teljesen elfoglaló kővár, amely négy, egymástól kőfallal elválasztott udvarból állt. Érdekes megoldást jelentett a nehezebb tárgyak feljuttatására a meredek északi hegyoldalon kialakított kötélpálya, amelyet lovakkal vontatott csigarendszer mozgatott. A császári udvarral, a törökkel és az erdélyi részekkel is kapcsolatban álló Bebek György várát 1567 január elején Schwendi Lázár kassai főkapitány vette ostrom alá, amit férje távollétében Patócsy Zsófia úrnő védelmezett a helyőrség élén. A korabeli krónikák szerint négynapi erős ágyúzás után Szádvár falai súlyosan megrongálódtak, ezért a gyalogsági roham megindítása előtt - szabad elvonulás fejében – a védők a vár feladására kényszerültek. A 17. század folyamán az ország nagy részét meghódító törökök idáig már nem jutottak el. Az utolsó katonai események a Thököly-féle kuruc hadjáratok alatt zajlottak le falai között, a várat elfoglaló felkelőknek még sikerült ugyan [III. János lengyel király](https://hu.wikipedia.org/wiki/III._J%C3%A1nos_lengyel_kir%C3%A1ly) katonáit visszaverniük, ám később [Caprara](https://en.wikipedia.org/wiki/Aeneas_de_Caprara) tábornok császári csapatainak már nem tudtak ellenállni. 1686-ban Bécsben döntés született „Szádvár elrontásáról”, melyre 1688-ban került sor. Új megfigyelések alapján a várat felgyújtották, felrobbantották, és sorsára hagyták.

A romok között ebédeltünk meg. Közben megtekintettük az eddig elkészült, helyreállított falakat. 1340-kor indultunk lefelé. Derenk romközség volt a következő célunk. Nem volt messze, félórát kellett gyalogolnunk idáig. Szép rétet keresztezve értük el azokat a táblákat, melyek a kitelepített, jobbára lengyel családok házhelyeit jelölték. A település középkori eredetű. Népessége megfogyatkozott a [török hódoltság](https://hu.wikipedia.org/wiki/T%C3%B6r%C3%B6k_h%C3%B3dolts%C3%A1g) és a [Rákóczi-szabadságharc](https://hu.wikipedia.org/wiki/R%C3%A1k%C3%B3czi-szabads%C3%A1gharc) alatt, majd egy [1711](https://hu.wikipedia.org/wiki/1711)-es [pestisjárvány](https://hu.wikipedia.org/wiki/Pestis) következtében teljesen elnéptelenedett. Az [1715](https://hu.wikipedia.org/wiki/1715)-ös összeírás szerint lakatlanul állt. [Földesura](https://hu.wikipedia.org/wiki/F%C3%B6ldes%C3%BAr), [Esterházy gróf](https://hu.wikipedia.org/wiki/Esterh%C3%A1zy_csal%C3%A1d) [1717](https://hu.wikipedia.org/wiki/1717)-ben lengyel szepességi [gorál](https://hu.wikipedia.org/wiki/Gur%C3%A1lok)) [jobbágyokkal](https://hu.wikipedia.org/wiki/Jobb%C3%A1gy) telepítették be újra. [1907](https://hu.wikipedia.org/wiki/1907)-ben 367, 1941-ben pedig 443 lakosa volt. A [trianoni békeszerződés](https://hu.wikipedia.org/wiki/Trianoni_b%C3%A9keszerz%C5%91d%C3%A9s) után Derenk választhatott, hogy Magyarországhoz vagy az újonnan alakult [Csehszlovákiához](https://hu.wikipedia.org/wiki/Csehszlov%C3%A1kia) akar tartozni. A lakosok [Magyarország](https://hu.wikipedia.org/wiki/Magyarorsz%C3%A1g) mellett döntöttek. A népesség őrizte etnikai öntudatát, egészen [1943](https://hu.wikipedia.org/wiki/1943)-ig nem [asszimilálódott](https://hu.wikipedia.org/wiki/Asszimil%C3%A1ci%C3%B3_(szociol%C3%B3gia)). [1938](https://hu.wikipedia.org/wiki/1938)-tól [Horthy Miklós](https://hu.wikipedia.org/wiki/Horthy_Mikl%C3%B3s_(korm%C3%A1nyz%C3%B3)), aki vadászterületet akart itt létrehozni, megkezdte a falu kiürítését a tulajdonosok teljes körű kárpótlásával. A lakosság zöme [Borsod-Abaúj-Zemplén megye](https://hu.wikipedia.org/wiki/Borsod-Aba%C3%BAj-Zempl%C3%A9n_megye) különböző falvaiba költözött. A legtöbben az [Emődhöz](https://hu.wikipedia.org/wiki/Em%C5%91d_(telep%C3%BCl%C3%A9s)) tartozó Istvánmajorban, Ládbesenyőhöz tartozó Andrástanyán és Sajószentpéteren telepedtek le. Utolsó lakója Derenknek, Babarcsik István volt, aki a kitelepítést megtagadta. [1943](https://hu.wikipedia.org/wiki/1943)-ra a település teljesen megszűnt, templomát, épületeit lebontották. Az OKT bélyegzőjét rendben megtaláltuk, a tájékoztató tábla oszlopán. A volt iskolában régi fényképek idézik fel a falu életét. Épült egy kis kápolna is, reprezentálva a magyar-lengyel barátságot.

1445-kor hagytuk el Derenk romközséget, elindultunk a végcélunk felé, Szelcepusztára, mely 4,7 km távolságra volt innen. Elhagytuk a kellemes rétet, majd elkezdtünk felfelé gyalogolni. Kereszteztük a Mocsolya-patakot, majd nem sokkal később elértük a Ménes-patak völgyét. A Derenki letérőnél becsatlakozott a piros jelzés. A Patkós-forrásnál, az esőbeállónál rövid pihenőt tartottunk 1550-kor. Fél km-re voltunk Szelcepusztától. 1620-kor befutott az utolsó emberünk is. Meglepődve tapasztaltuk, hogy a szépen felújított turistaház környékén senki sem tartózkodott. Kissé érthetetlen a dolog, mert a magányos kék túrát járóknak ideális helyen van a szálláshely. Sőt még egy kastélyszálló is van Szelcepusztán! Összeszedtük a csapatot, rövid időn belül elindultunk a kempingünk felé. Még elszórakoztattak bennünket a 2 db süldő vaddisznó. Egyáltalán nem volt félelem érzetük! 1710-kor már a Baradla kempingben voltunk. A vacsoráig bőven maradt időnk rendbe tenni magunkat. Ma is két menüből választhattunk. Az egyik rántott sajt volt rizzsel, tartármártással. A másik bakonyi sertésszelet volt galuskával. Idáig nem panaszkodhattunk az adagokkal, jól is főztek. Nem fáradt el a társaság, este még alternatív discot is szerveztek maguknak. A következő napon is a kiírás szerinti túrát ütemeztük be, minimális korrekcióval.

**2020.09.07. hétfő, Cserehát, Bódvaszilas-Rakacaszend**

A társaság hamar belejött a reggeli teendőkbe. Fél nyolckor már az étteremben volt mindenki. A választható két menü az alábbi volt: szalonnás tojás, valamint főtt virsli. Elsöprő többséggel az elsőt választották a csapat tagjai. Mai napon a Csereháti szakasz bejárását kezdtük meg. Nyolc órakor elindultunk Bódvaszilasra. Nem mentünk el az állomásig, az itteni bélyegzőt előző napon már rendeztük. 845-kor már a település fő utcáján voltunk. Innen indult el a hosszútúra. 27-en vállalták be ezt a variációt, de ebből 15-en rövidítést találtak ki maguknak. Ők kihagyták a Szalonnai-hegység meredek kapaszkodóját, kikerülték ezzel a Martonyi kolostorromot a kék keresztjelzésen. 13 fő rövid túrázott, ketten maródiak voltak, a kempingben maradtak. Ezek voltak a lehetőségek:

Útvonal1: Bódvaszilas (160 m, OKT) – Bódvarákó (160 m, OKT) – Martonyi kolostorrom (410 m, OKT) – Tornabarakony (195 m, OKT) – Rakacaszend (170 m, OKT)

**Túratáv: 24 km**

**Emelkedő: 460 m**

**Minősítő pontok: 36+9,2+1=46 pont**

Útvonal2: Tornaszentandrás (160 m, K□) – Martonyi kolostorrom (410 m, K□, KL) – Bódvarákó (160 m, KL, OKT)

**Túratáv: 12 km**

**Emelkedő: 430 m**

**Minősítő pontok: 18+8,6+1=28 pont**

**Igazolás:**

*Bódvaszilas, Kossuth Lajos utca 38., a vasútállomás forgalmi irodájában.*

*Bódvarákó, Szabadság út 23., a kerítésen, a kapu mellett.*

*Tornabarakony, Petőfi Sándor út 1., a templommal szemben, a parókia kerítésén.*

*Rakacaszend, Fő út 7., Magánház kis konyhájának oldalán., vagy Fő út 42., Vegyesbolt bejárati ajtófélfáján (kívülről elérhető).*

Hamarosan átkeltünk a vasúti síneken, majd az Esztramos felé folytattuk a hosszú túrát. Hosszan gyalogoltunk a Bódva-folyó széles völgyén. Jó pár ritka növényt lehet itt látni. Mi most csak a szibériai nőszirom termését figyelhettük meg. Kora tavasszal a kotuliliom virágját is látni lehet ezen az ártéri réten, és a mocsári kosbor sem ritka. Ismét új nyomvonalon vezették át az OKT útvonalát. A korábbit sokan kritizálták, életveszélyesnek nyilvánították a vasúti talpfákon való átkelést. Ez persze nem volt igaz. A hidakon, a síneken simán át lehetett menni az Esztramos felé. 935-kor értük el a régi kőbánya osztályozóját, rakodóját. Most az enyészet uralkodik a tájon. Eredetileg 380, a bányászat következében ma 320 méter magasságú a [hegy](https://hu.wikipedia.org/wiki/Hegy). Anyaga [mészkő](https://hu.wikipedia.org/wiki/M%C3%A9szk%C5%91_(k%C5%91zet)), amelyben [vasérces](https://hu.wikipedia.org/wiki/Vas%C3%A9rc) telérek találhatók, így a vasérc miatt már az [1830-as évektől](https://hu.wikipedia.org/wiki/1830-as_%C3%A9vek) az [1950-es évekig](https://hu.wikipedia.org/wiki/1950-es_%C3%A9vek), a jó minőségű, kohászati felhasználásra ideális mészkő miatt az [1940-es évektől](https://hu.wikipedia.org/wiki/1940-es_%C3%A9vek), egészen [1996](https://hu.wikipedia.org/wiki/1996)-ig bányászták. Nevezetességei a főként a [bányászati](https://hu.wikipedia.org/wiki/B%C3%A1ny%C3%A1szat) tevékenység következtében felfedezett [barlangjai](https://hu.wikipedia.org/wiki/Barlang), köztük a hazánk egyik leggazdagabb formakincsével rendelkező [Rákóczi 1. sz. barlang](https://hu.wikipedia.org/wiki/R%C3%A1k%C3%B3czi_1._sz._barlang), vagy pont a bányászat miatt csaknem teljesen elpusztult [Esztramosi Földvári Aladár-barlang](https://hu.wikipedia.org/wiki/Esztramosi_F%C3%B6ldv%C3%A1ri_Alad%C3%A1r-barlang). A hegy számos ürege és barlangja a bányaművelés során teljesen megsemmisült. A Rákóczi-barlang elvileg látogatható, de egy teremtett lelket sem láttunk a pénztár környékén.

1000 órakor már Bódvarákó fő utcáján, a Szabadság utcában gyalogoltunk. Az egyutcás település több háza érintetlenül maradt meg a környék népi építészetének emlékeként. A korábbi templom helyén álló római katolikus templomát 1803-ban építtette a [Keglevich család](https://hu.wikipedia.org/wiki/Keglevich_csal%C3%A1d). Ezt emléktábla tanúsítja a zömök, párnás sisakú torony tövében nyíló bejárat fölött. A zömök torony sisakja párnás. A torony alatt van az előtér, fölötte a karzat. A hajót és az annál keskenyebb szentélyt is [csehsüvegboltozat](https://hu.wikipedia.org/wiki/Csehs%C3%BCvegboltozat) fedi. A Szabadság út 23. levő ház kerítésen, a kapu mellett rendben megtaláltuk az OKT bélyegzőt. Meglepődve tapasztaltuk, hogy az elmúlt 3 évben mennyit fejlődött a falu. Mind több házat újítanak fel, mind több a vendégház. Egyébként kb. 60 fő lehet az állandó lakosainak a száma. Itt váltak el útjaink a Szalonnai-hegység kaptatóját kikerülőkkel. A falu végén jobbra fordultunk, majd egy mezőgazdasági épületnél, a Hosszú-feljárónál balra. Itt valami gond van a jelzésekkel. Két csoportunk haladt errefelé, mindkettő elvétette az utat, mint később kiderült! Visszapillantva az Esztramos innen is tekintélyes hegy. Persze az utat előbb-utóbb megtaláltuk, majd felkapaszkodtunk a hegyre. Izzasztó gyaloglás volt, 1125-kor a tetőn rövid pihenőt tartottunk.

Szép erdőben, töbröket kerülgetve jutottunk el a Balogh Pál-parlagig. Közel voltunk már a Martonyi pálos kolostorromhoz. 10 perc séta után már a romoknál voltunk. 3 éve olyan pocsék volt a jelzés, hogy akkor kihagytuk a romok felkeresését. Nagy meglepetésünkre a romok tető alá kerültek, a két hatalmas bükkfát kivágták a templombelsőből. Egyéb megerősítéseket is elvégeztek a falakon. A templom egyhajós, 26,5 m hosszú, 12,5 m széles. A kolostort Martonyi nemesek, Tekes fiai alapították 1347-ben épült fel, [gótikus stílusban](https://hu.wikipedia.org/wiki/G%C3%B3tika). A [Boldogságos Szűz](https://hu.wikipedia.org/w/index.php?title=Boldogs%C3%A1gos_Sz%C5%B1z&action=edit&redlink=1) tiszteletére emelt templom szentélyének három [oltárát](https://hu.wikipedia.org/wiki/Olt%C3%A1r) 1411-ben János egri segédpüspök szentelte fel. A környék más kolostoraival nagyjából egy időben, 1550 körül vált lakhatatlanná. A 16. század végétől romossá is vált. A kolostor [templomának](https://hu.wikipedia.org/wiki/Templom) falai és [diadalíve](https://hu.wikipedia.org/wiki/Diadal%C3%ADv_(%C3%A9p%C3%ADt%C3%A9szeti_elem)) viszonylag jó állapotban megmaradt. A régészeti feltárás számos eredeti kőfaragványt hozott a felszínre, így a rekonstrukció során lehetőség nyílt az eredeti állapot helyreállítására. A tetőszerkezetet zsindellyel fedték be, az oromfalakat stabilizálták, a támpilléreket ismét fölépítették. A következő rekonstrukciós szakaszban akarják a szentély és a templom belső részét is helyreállítani. A romok mellett tartottuk meg az ebéd szünetünket. Az ebéd elfogyasztása után visszamentünk a rom jelzése, majd az OKT útvonalát követve tovább mentünk Tornabarakony felé.

Hosszú, kanyargós út várt reánk. 4,4 km után balról becsatlakozott a kék keresztjelzés, melyen a rövidítést választók eljöttek Bódvarákóról. Nagyon sok gombát találtunk az erdőben. Főleg párduc galócát, nagy őzlábgombát, sőt a védett császárgombát is. Újabb 4 km után rátértünk egy aszfaltútra, mely bevitt minket Tornabarakonyba. 1,4 km-t kellett aszfalton gyalogolnunk az OKT pecsételőhelyéig, mely a templommal szemben egy porta kerítésén található. Tornabarakony egyike annak a majd 400 településnek, ahol a 2011-es népszámlás adatai szerint kétszáznál kevesebben laknak. Ellentmondó adatokat találtunk arra nézve, hogy valójában hányan élnek a faluban: a KSH szerint 13-an, más források viszont 22 lakost említenek. A falun való átmenetelűnk során 2 embert láttunk! Szinte kisértet település! 1530-kor haladtunk el a templom mellett, majd az utolsó házat is magunk mögött tudtuk. Nem volt már messze Rakacaszend, 4,4 km-t kellett a központjáig gyalogolnunk. A két település közti dombtetőn keresztül vezetett az út. Szép kilátásunk volt a környező dombokra, a távolabbi hegyekre. Még a Regéci várat is felismertük az egyik magas pontról.

Rakacaszend előtt romlott az ösvényünk minősége, bokrokkal volt benőve, főleg kökénnyel. A település lakóinak száma kb. 350 fő. Ezzel Cserehát nagyobb falvai közé sorolható. A község 2 látnivalója a református és a görögkeleti templom. A kis emelkedőn álló román kori ikertemplomot az [1970-es években](https://hu.wikipedia.org/wiki/1970-es_%C3%A9vek) tárták fel és állították helyre. A jelenlegi [református templom](https://hu.wikipedia.org/wiki/Reform%C3%A1tus_templom_(Rakacaszend)) két szakaszban épült: a [12. században](https://hu.wikipedia.org/wiki/12._sz%C3%A1zad) egy kis téglatemplom, amelynek déli oldalfalához a 13. században egy valamivel nagyobb, kőből falazott templomot építettek hozzá. A szentélyben és a diadalívben [középkori](https://hu.wikipedia.org/wiki/K%C3%B6z%C3%A9pkor), valószínűleg [15. századi](https://hu.wikipedia.org/wiki/15._sz%C3%A1zad) festménytöredékek láthatók. Deszkából alakított festett famennyezete [1657](https://hu.wikipedia.org/wiki/1657)-ben készült, díszítményeinek kompozíciója különösen értékes. A magas dombra épült görög kat. templomot a 2000-es években teljesen felújították. Semmilyen kocsma, vegyes bolt, dohánybolt sem volt nyitva. Szerencsére az OKT bélyegzőt kívül helyezték el, így a pecsételéssel nem volt gondunk. Alig lehetett embert látni az utcákon. Lementünk a központban várakozó buszunkhoz, 1650-kor már a szálláshelyünk felé tartottunk.

Elhaladtunk a Rakacai-víztározó mellett. Az 1962-ben Szalonnánál elkészült gáttal, a Rakaca-patak felduzzasztásával létrehozott tározó, melynek célja az volt, hogy a Bódva vízmennyisége aszályos időszakokban is megfelelő legyen a borsodi iparvidék számára. Népszerű horgásztó. Terület: 202 ha, átlagmélysége 4 m. A tó vízgyűjtő területe 250 négyzetkilométer. Vízfelülete közel 2 millió négyzetméter (190 hektár). A 3 kilométer hosszú völgy kb. 350 kataszteri holdján mintegy 5,5 millió köbméter vizet tud befogadni. Sokan voltak a partján, élvezték a kellemes nyárvégi időjárást az emberek. Időben visszaértünk Aggtelekre. A vacsora szokásos időben volt. Szezámmagos csirkemell csíkok rizibizivel és rántott sertésszelet közül lehetett választani. Kellemes napot tudhattunk magunk mögött. Este ismét egy discot szerveztek maguknak a pihentebbek. Másnap ismét a Cserehátba vezetett a túránk.

**2020.09.08. kedd, Cserehát, Irota-Baktakék**

Második alkalommal a Cserehátban kelet felé tovább folytattuk az OKT-s túránkat. A reggelizés, az elindulás zökkenőmentes volt. Az eredeti kiíráshoz képest módosítottunk, nem Rakacaszendről, hanem Irotáról indult el a hosszútúra. Szükség volt a módosításra, nem akartuk kockáztatni a vacsoránkat. A nagyobb távolság, a rossz utak miatt mindenképp szükség volt erre. Kb. 6 km-es szakaszt hagytunk el. Sajnos így nem került sor a nevezetes Rakacaszend árpádkori templomának megtekintésére, melyben nagyon szép középkori freskótöredékeket tártak fel. Először a hosszútúrások érték el a 29-en 925-kor a kiindulási pontjukat. A falu központjában, a Kézművesháznál szálltunk ki a buszból. A rövidtúrások a buszon maradtak, nyolcan Felsővadászra utaztak át. Otthon 5 főt hagytunk. Ez volt a kétféle lehetőség, melyből választani lehetett:

Útvonal1: Rakacaszend (170 m, OKT) – Irota (178 m, OKT) – Felsővadász (160 m, OKT) – Nyésta (172 m, OKT) – Abaújszolnok (177 m, OKT) – Baktakék (170 m, OKT)

**Túratáv: 26 km 20 km**

**Emelkedő: 550 m 400 m**

**Minősítő pontok: 39+11+1=51 pont 30+8+1=36 pont**

*(Második variáció: Irotáról indul a túra!)*

Útvonal2: Felsővadász (160 m, OKT) – Nyésta (172 m, OKT) – Abaújszolnok (177 m, OKT) – Baktakék (170 m, OKT)

**Túratáv: 11 km**

**Emelkedő: 280 m**

**Minősítő pontok: 16,5+5,6+1=23 pont**

**Igazolás:**

*Rakacaszend, Fő út 7., Magánház kis konyhájának oldalán., vagy Fő út 42., Vegyesbolt bejárati ajtófélfáján (kívülről elérhető).*

*Felsővadász, Dózsa György utca 11., a vegyesbolt belső falán, vsagy Ady Endre utca 2., a dohányboltban a pultnál.*

*Abaújszolnok, Rákóczi út 4., a falu szélén egy kerítésen.*

*Baktakék, Rákóczi út 27., a sörözőben a pult felett.).*

Miután elindultunk, meg sem lepődtünk milyen kevés embert láttunk az utcákon. Talán 70-en lakhatják a települést. Boltról, kocsmáról nem is álmodoztunk. Elindultunk Felsővadász felé, mely kb. 2 órai járásra volt tőlünk. Dombtetőn haladtunk felfelé, virágos réteken keresztül. 10 óra után nem sokkal elértük a Cigány-hegyi pihenőt. Utána többnyire erdőben haladtunk. A Grajcár-tető-nyergében 1100 órakor voltunk. Innen már csak félórai gyaloglásra volt Felsővadász. Az OKT bélyegzője, a Dohányboltban/Vegyesboltban van elhelyezve. Szerencsénkre nyitva volt, az udvaron asztalok, padok voltak elhelyezve. A bélyegzés mellett így megtartottuk az ebédidei pihenőnket. 12 óra előtt pár perccel indultunk el a templom, valamint a Rákóczi kastély felé. A kastély általános iskolaként funkcionál 1956 óta. Most éppen szünet volt, a gyerekek kint szaladgáltak az udvaron. Az egyik tanitó beengedett párunkat az udvarra, mivel egyébként zárva vannak a kapuk. Így mindenesetre készülhetett pár felvétel a jó állapotban levő kastélyról. A műemléki épület kétszintes (eredetileg egy emeletes) összetett alaprajzú, sávosan vakolt, romantikus stílusú. Az erődített várkastélyt a 16. században a Rákócziak építették, de 1567-ben Hasszán temesvári pasa megostromolta és felgyújtotta. Királyi adomány útján 1713-ban báró Meskó Jakab tulajdona lett a II. Rákóczi Ferenctől elkobzott kastély. A Meskó családtól az 1800-as évek elején gróf Vay Ádám vásárolta meg, s utódai birtokában volt 1945-ig. Mindkét család bővítette és alakítgatta a kastélyt. Az 1860-as átépítés során nyerte el a jellemző romantikus stílusát, ekkor építették rá a második szintet is.

Dimbes-dombos tájon keresztül, réteken, mezőkön át gyalogoltunk Nyéstáig. Visszatekintve Felsővadász temploma uralta a völgyet, kelet felé a Zemplén vonulatai zárták a látóhatárt. A kis falu zsáktelepülés, áthaladó forgalom nincs. Az állandó lakosok száma 9 fő! Az OKT útvonala épphogy érinti, 1255-kor már el is hagytuk a szélső házakat. Jó félórai járásra van a következő település, Abaújszolnok. Ismét egy füves területet kellett kereszteztünk, majd lementünk a településre. Abaújszolnok dombtetőre épített görögkatolikus temploma kilóg a környezetéből, uralja a települést. Nem nagy falu, kb. 180-an lakják. Az OKT bélyegző a második porta kerítésére van kihelyezve. Rendben lepecsételtünk, rövid ebédszünetet tartottunk. Ki a fűre, ki a buszmegállóban telepedett le. [1256](https://hu.wikipedia.org/wiki/1256)-ban említik először, „Zonuk” néven. Egykoron a történelmi [Abaúj vármegyéhez](https://hu.wikipedia.org/wiki/Aba%C3%BAj_v%C3%A1rmegye) tartozott, amely nevét az [Aba nemzetségről](https://hu.wikipedia.org/wiki/Aba_nemzets%C3%A9g), illetve az általuk épített Abaújvárról kapta. A [török hódoltság](https://hu.wikipedia.org/wiki/T%C3%B6r%C3%B6k_h%C3%B3dolts%C3%A1g) idején elnéptelenedett, [Rákóczi](https://hu.wikipedia.org/wiki/II._R%C3%A1k%C3%B3czi_Ferenc) telepítette be [ruténekkel](https://hu.wikipedia.org/wiki/Rut%C3%A9nek). Ez a vidék a [trianoni döntést](https://hu.wikipedia.org/wiki/Trianoni_b%C3%A9keszerz%C5%91d%C3%A9s) követően az ország peremvidékévé vált, amely az elkövetkező évtizedek során döntő módon befolyásolta a térség gazdasági, társadalmi életét, fejlődését.

Abaújszolnok után, amint már megszoktuk, felfelé gyalogolhattunk a mezőgazdasági földek mentén. Visszanézve még jó darabig láthattuk a görögkatolikus templomot. Távolabb, Szanticska felett a Magashegyi-kilátó és egy vasbeton geodéziai oszlop volt kivehető a hegytetőn. Egy kis erdei szakasz következett. Rövid kitérőt tettünk a Katalin-kilátóhoz. A kilátót vétek lett volna kihagyni, szép idő volt. A környékbeli dombok, a távoli Zempléni hegyek keretezték a látóhatárt. A regéci várhegyet is kivehettük, igaz elég homályosan láttuk. A kilátó megmászása után nem mentünk vissza a kék jelzésre. Tovább mentünk lefelé végig a bekerített barackos mellett. Majdnem ráfáztunk erre a húzásunkra, a térképen jelölt földút eltűnt, beszántották. Jó nagy gazban, köldökig érő virágzó parlagfűben, a napraforgó tábla mellett vergődtünk le az aszfaltútra. Mikor elértük az utat, jobbra fordultunk. Hamarosan a falu házai között jártunk. Szádváry Gyula házánál becsöngettünk, tudtuk, hogy nála is van OKT-s pecsét. Három éve találkoztunk vele. Most csak a felesége volt otthon, a társaink elcsábították a kocsmához. Három éve találkoztunk vele Egész szép pecsét gyűjteménye van. Megtalálható a régi OKT pecsét, a Katalin kilátó és a Rockenbauer Zoltán emlék pecsét többek között. Rockenbauer Zoltán nagy tisztelője, és régi jóbarátja volt. Többször megjárta az Országos Kék Túrát, a Dél-Dunántúli Rockenbauer Zoltán Kék Túrát, sőt az Alföldi Kéket is teljesítette. A korábban megjelent 2 könyve után büszkén mutatta meg a harmadikat is, mely az AK bejárásáról szólt.

Elbúcsúztunk tőle, indultunk vissza Aggtelekre. Ma is sikeres túrában volt részünk. A vacsoránál bakonyi sertés szelet galuskával és a rántott sajt rizzsel, tartármártással menük közül lehetett választani. A discosaink harmadik este is levezető táncot szerveztek, ez már búcsú bulinak is tekinthető. Holnap hazautazunk, hamar eltelt az idő. Igaz, még egy rövid levezető túránk lesz, befejezzük az Aggteleki-karszt OKT szakaszát.

**2020. szeptember 9. szerda, Aggteleki-karszt, Szelcepuszta-Aggtelek**

Igazából semmi változás nem volt az elő7ző napokhoz képest, csupán reggel 7 órakor bepakoltunk az autóbuszunkba. A reggeli fél nyolckor volt, szalonnás tojás és főtt virsli közül lehetett választani. A megszokott reggeli nyolc órakor elindultunk Szelcepuszta felé. Jósvafőn kiraktuk a 7 fő rövidtúrást. 20-an mentünk el a hosszabb túrára. A kempingben 15 fő maradt, Ők a Baradla-barlangot mentek el megnézni. Ez volt a mai túrakiírás:

Útvonal1: Szelcepuszta (375 m, OKT) – Kossuth barlang (215 m, OKT) – Jósvafő, Tengerszem Szálló (270 m, OKT) – Aggtelek, Baradla barlang (335 m, OKT)

**Túratáv: 16 km**

**Emelkedő: 400 m**

**Minősítő pontok: 24+8+1=33 pont**

Útvonal2: Jósvafő, Tengerszem Szálló (270 m, OKT) – Aggtelek, Baradla barlang (335 m, OKT)

**Túratáv: 8 km**

**Emelkedő: 330 m**

**Minősítő pontok: 12+6,6+1=20 pont**

**Igazolás:**

*Jósvafő, Baradla oldal 1., Baradla barlang bejárata, a pénztár mellett, az oszlopon, vagy a Tengerszem Szálló recepcióján.*

*Aggtelek, Baradla oldal 1., a kemping recepciójának bejárata mellett, a falon, vagy a Nemzeti Park látogatóközpontjában.*

Buszunk hamar célhoz ért, 845-kor már elkezdtük a hosszú túrát. Nem mentünk fel a turistaházig, a Színi-saroknál kezdtünk el gyalogolni. Rövid füves szakasz után betértünk az erdőbe. Többnyire déli irányban haladtunk, majd kicsit később nyugat felé fordult az utunk. 915-kor elhaladtunk a Zabföldi-barlang mellett, majd a Morvai-lápa következett. 1000 órakor már Jósvafő szőlőhegyén gyalogoltunk, ahonnan szép panorámánk volt kelet felé. Egy éles kanyar után együtt haladt útvonalunk a Kuriszlán Tanösvénnyel. 1015-kor elhaladtunk a Kuriszlán barlang kútszerűen kiépített betonaknája mellett. A barlang kb. 50 méter hosszúságú, időszakosan aktív víznyelő. Azt tételezik fel, hogy a Kossuth-barlang, Reménytelen-szifon utáni részébe innen lehetne könnyen bejutni. 1972-ben a VITUKI Barlangkutató Csoport tagjai vízfestéssel kimutatták az összefüggést a Kuriszlán-barlang és a Nagy-Tohonya-forrás között. Fejlett cseppkövek találhatók járataiban.

Ezután egy nagy kaszálón haladt keresztül az OKT útvonala nyugati irányban, a Szelce-völgyben. Két kaszálógép is dolgozott, vágják a füvet, hogy legyen széna a vadállatoknak a téli ínséges időkben. Jobbra a Nagy-oldal két kopasz oldala látszódott már jó ideje. Nemsokára, 1045 körül találkoztunk a Hucul ménessel. A hucul ló a Kárpátokban kialakult fajta, mely genetikailag igen közel áll az ősi vadlovakhoz és a honfoglaló magyarok lovához. A ridegen tartott ménes egész évben megtekinthető a Jósvafőtől mintegy 1 km-re, északra található gergés-lápai legelőkön, lovaglásra pedig Jósvafőn, a Kúria Lovasbázis területén nyílik lehetőség. Szelídek voltak a lovak, megszokták a turistákat. Simogatást is elviselte a legtöbb állat. A hegytetőről lementünk a Tohonya-patak völgyébe. A völgy szűkületében hatalmas mohás sziklák tették hangulatossá az útvonalat. Így értük el a Kossuth barlang bejáratát. Itt rövid pihenőt tartottunk. Egy csoport eléggé sárosan most jött elő a barlangból. A túra hossza: 2,2 km. Jósvafőről a Kossuth-barlang bejáratáig tartó felszíni túra hossza oda-vissza 1 km, a barlangtúra hossza szintén oda-vissza 1,2 km, bejárása nagyjából 4-5 órát vesz igénybe, melyből a barlangban töltendő idő 2-3 óra. Ez a kalandtúra nehéz túrának számít, ezért jó kondíció és mászókészség szükséges hozzá! A nehézségek ellenére azonban érdemes megnézni, ugyanis a felejthetetlen élmény garantált! A barlang minden szempontból különleges, erőteljes eróziós formakincsek jellemzik, szálkőoszlopok, tarajok mellett vezet az út, miközben a túra nagy részében a patak dübörgése, morajlása kísér minket. Feszített drótköteleken mászva lehet legyőzni a tavat, majd a végponton a Reménytelen-szifon tavában lehet gyönyörködni.

Jósvafőre 1135-kor értünk be. Jó pár régi portát lehet látni a településen. A Nemzeti Kulturális Örökség Minisztériuma 11/1999. (VIII. 18.) számú rendeletével műemléki jelentőségű területté nyilvánította Jósvafő népi építészeti emlékeket (elsősorban lakóházakat és faszerkezetű gazdasági épületeket) őrző részeit, hogy védje a község tájba illeszkedő építészeti kultúráját, a település ősi szerkezetét, a szerkezet és az abba szorosan illeszkedő építmények összhangját. E szerkezetet négy patak, a Jósva, a Tohonya, a Kecső és a Kajta határozza meg; ezek a faluban folynak össze. A szalagtelkes falu házsorai, utcái a kanyargós medrek mellett alakultak ki. A védett értékek között jelentősek a 19. században emelt, tornácos lakóházak, az éghajlathoz igazodó méretű és szerkezetű, fából ácsolt csűrök, pajták és egyéb melléképületek. A falut elhagyva felértünk a Tengerszem Szállóhoz. A Baradla-barlang Jósvafői bejárata itt található. A szálló alatt tekinthető meg a Tengerszem-tó. Bár a Jósvafői barlangi túra mindössze 700 m-t mutat be a Baradlából, mégis bővelkedik látnivalókban, érdekességekben. A túra első felében cseppkövekkel alig-alig lehet találkozni, mivel az erre a szakaszra jellemző kőzet nem kedvez a kialakulásuknak. Azért ne aggódjunk! Ez a sziklabarlangos rész is rejteget érdekességeket: menet közben gyűrődéseket, vetődéseket, rétegződéseket figyelhetünk meg. A túra második felében pedig a termek egyre díszesebbé válnak, a vad sziklaalakzatok megszelídülnek, különleges képződmények, a Krokodilszáj, a Hentesüzlet és a Tóparti kastély között, mellett vezet az út tovább, egészen a túra csúcspontját jelentő Óriások terméig. Itt, a barlangrendszer legnagyobb termében nemcsak a látvány, hanem az egyedi hangzás is felejthetetlen!

A Törőfej-völgyben, a mai Tengerszem-tó helyén a Klein család 1840-ben létesítette az ún. Felső-malmot, majd a malomárokkal hozzá kapcsolódó villanytelepet, amely 1917-től már a község lakóházait is ellátta villamos árammal. Az 1930-as években létesült a Tengerszem-tó. Rövid ebédidőt tartottunk a szálló melletti pihenőhelyen. Húsz perc után tovább indultunk Aggtelek felé. Egy komolyabb kapaszkodó után, a Mész-völgyben gyalogolhattunk a Baradla-tető felé. A barlang bejárata feletti tetőt 1400-kor értük el. Szép panoráma van innen Aggtelekre és a környékére. Negyedóra elteltével már lent jártunk, a kemping előtti parkolóban. Összeszedtük társainkat, indultunk haza. Világosban érkeztünk haza. Kellemes öt napot töltöttünk el, kiváló volt az idő, teljesítettük a tervünket. Legközelebb az Olár Péter kerékpáros emléktúrára kerül sor. Cél, mint minden ősszel az Etyeki-dombság. Gyalogolni szeptember 26-án fogunk a Szekszárdi-dombságban. A Dél-Dunántúli Piros útvonal Mőcsény, Óbánya közötti szakaszát járjuk majd be.

Muskovics András

szakosztályvezető

(A csatolt fényképeket Muskovics András (MA) és Szabó Zsolt (SZZS) készítette.

2020.09.05.

01\_Bélyegzés Putnok vasútállomásán\_SZZS

02\_Putnok vasútállomásán\_SZZS

03\_Indulás a Mohosok felé\_MA

04\_Pálma-forrás\_MA

05\_Mohos földvár felé\_SZZS

06\_\_Mohos földvár\_SZZS

07\_Kis-Mohos előtt\_MA

08\_Kis-Mohos\_MA

09\_Kis-Mohos\_MA

10\_Nagy-Mohos\_MA

11\_Nagy-Mohos\_MA

12\_Keleméri sorbaállás a pecsétért\_SZZS

13\_Tompa Mihály lakhelye\_MA

14\_Kelemér temploma\_MA

15\_I. vh-ús emlékmű\_MA

16\_Tompa Mihály szobra\_MA

17\_Pecsételünk\_MA

18\_Megérkeztünk Gömörszőlősre\_SZZS

19\_Mezőgazdasági gyűjtemény Gömörszőlősön\_SZZS

20\_Szép régi porta\_MA

21\_Gömörszőlős ref.temploma\_MA

22\_Műemlékház\_MA

23\_Indul a hosszútúra\_SZZS

24\_Az utolsó ház\_MA

25\_Gömörszőlős utáni emelkedőn\_SZZS

26\_Zádorfalva a völgyben\_SZZS

27\_Zádorfalva felé\_SZZS

28\_Bogáncs csokor\_MA

29\_Zádorfalva egyik régi háza\_MA

30\_Zádorfalva új temploma\_MA

31\_A régi templom\_MA

32\_Zádorfalva utáni dombok\_MA

33\_Aggtelek felé\_MA

34\_Szlovák hegyek\_MA

35\_Aggtelek felé\_MA

36\_Őszirózsa féle\_MA

37\_Baradla-tető letörése\_SZZS

38\_Régi szlovák-magyar határ\_SZZS

39\_Közel a kempinghez\_MA

40\_Baradla kemping, rönkházak\_MA

41\_Túra utáni szieszta\_SZZS

2020.09.06.

42\_Bódvaszilas állomásán\_SZZS

43\_Bódvaszilasi pecsételés\_MA

44\_A lebányászott Esztramos\_MA

45\_Elhurcoltak emlékműve\_MA

46\_Bódvaszilas temploma\_SZZS

47\_Felújított Magtár épület\_MA

48\_Sündisznó fából\_MA

49\_Visszatekintés Bódvaszilasra\_SZZS

50\_Előttünk az Aggteleki-karszt\_MA

51\_Esztramos, Szalonnai-hegység\_MA

52\_Szalonnai-hegység TV adója\_MA

53\_Bódvaszilas, Esztramos\_MA

54\_Meteor-barlang víznyelője\_MA

55\_Szabó-pallagi erdészház\_SZZS

56\_Pihenő az erdészháznál\_MA

57\_Víznyelő a fennsíkon\_SZZS

58\_Szádvár felé\_SZZS

59\_Szalamandra ház\_SZZS

60\_Keréknyomok a mészkőben\_SZZS

61\_Szádvár romjai\_SZZS

62\_Az egyik felújított rondella\_SZZS

63\_Jelenlegi felvonó\_SZZS

64\_Szádvár romjai\_SZZS

65\_Panoráma Szádvárból\_SZZS

66\_Szádvár romjai\_SZZS

67\_Szádvár romjai\_SZZS

68\_Szádvár romjai\_SZZS

69\_Szádvár romjai\_SZZS

70\_Szádvár, csiga romjai\_SZZS

71\_Szádvár, feljáró a csigából\_SZZS

72\_Szádvár, csiga romjai\_SZZS

73\_Szádvár, csiga romjai\_SZZS

74\_Szádvár romjai\_MA

75\_Szádvár romjai\_MA

76\_Szádvár romjai\_MA

77\_Szádvár romjai\_MA

78\_Szádvár romjai\_MA

79\_Szádvár romjai\_MA

80\_Szádvár romjai\_MA

81\_Szádvár romjai\_MA

82\_Szádvár romjai\_MA

83\_Panoráma a várból\_MA

84\_Derenk felé\_SZZS

85\_Derenk előtt\_MA

86\_Derenk egyik volt házhelye\_MA

87\_Derenk volt iskolája\_MA

88\_Derenk alatti rét\_MA

89\_Patkós-forrás melletti pihenő\_MA

90\_Szelcepusztai turistaház\_MA

91\_Ejtőzés Szelcepusztán\_SZZS

92\_Szelcepusztán\_SZZS

93\_Vaddisznó süldők\_SZZS

94\_Vaddisznó süldő\_MA

95\_Baradla sziklafala\_MA

2020.09.07.

96\_Indulás Aggtelekről\_SZZS

97\_Átkelés Bódvaszilasnál a vasúton\_SZZS

98\_Esztramos felé\_SZZS

99\_Előttünk az Esztramos\_MA

100\_Visszatekintve Bódvaszilasra\_MA

101\_Bódva folyó\_MA

102\_Bódva völgyében\_SZZS

103\_Mögöttünk az Aggteleki-karszt\_SZZS

104\_Régi vasúti pályán\_SZZS

105\_Közel az Esztramoshoz\_MA

106\_Régi mészkő rakodók\_MA

107\_Rákóczi barlang pénztára\_MA

108\_Pecsételés Bodvarákón\_SZZS

109\_Bódvarákó egyik szép háza\_MA

110\_Bódvarákó egyik szép háza\_MA

111\_Bódvarákó egyik szép háza\_MA

112\_Bódvarákó egyik szép háza\_MA

113\_Bódvarákó kő krisztusa\_MA

114\_Bódvarákó temploma\_MA

115\_Esztramos a túloldalról\_MA

116\_Víznyelő a Szalonnai-hegységben\_MA

117\_Martonyi kolostorrom\_SZZS

118\_A pálos templom belseje\_SZZS

119\_Martonyi kolostorromban\_SZZS

120\_Martonyi kolostorromnál\_SZZS

121\_Gótikus ablak\_MA

122\_Templombelső\_MA

123\_Oszlopfő töredék\_MA

124\_Oszlopfő töredék\_MA

125\_Martonyi kolostorrom\_MA

126\_Martonyi kolostorrom\_MA

127\_Párducgalócák\_MA

128\_Császárgomba\_MA

129\_Császárgomba tojás\_MA

130\_Valamilyen fagomba\_MA

131\_Tornabarakony felé\_SZZS

132\_Rövid pihenő Tornabarakony előtt\_SZZS

133\_Tornabarakonyban\_MA

134\_Ötletes faszobrocska\_MA

135\_Tornabarakony temploma\_MA

136\_Tornabarakony templombelső\_SZZS

137\_Tornabarakony templombelső\_SZZS

138\_Pihenő Tornabarakonyban\_SZZS

139\_Tornabarakony után\_SZZS

140\_Távolban a Zemplén\_MA

141\_Völgyben Rakacaszend\_MA

142\_Szalonnai-hegység\_MA

143\_Rakacaszend felé\_SZZS

144\_Alattunk Rakacaszend\_MA

145\_Rakacaszend gör. kat. templom

146\_A templom haranglábja\_SZZS

147\_Rakacaszend románkori temploma\_SZZS

148\_A románkori templom belseje\_SZZS

149\_A románkori templom belseje\_SZZS

150\_A románkori templom belseje\_SZZS

151\_Rakacaszend, OKT-s pecsételőhely\_MA

2020.09.08.

152\_Indulás Irotáról\_MA

153\_Kifelé a faluból\_MA

154\_Visszatekintés az Irotai völgyre\_MA

155\_Peremizs féle\_MA

156\_Kövér aggófű\_MA

157\_Gilisztaűző varádics\_MA

158\_Cigány-hegyen\_MA

159\_Felsővadász, OKT-s bélyegzőhely\_MA

160\_Felsővadászról indul a Fancsali különitmény\_SZZS

161\_Felsővadász, Szent József templom\_MA

162\_Felsővadász, Rákóczi kastély\_MA

163\_Felsővadász, Rákóczi kastély\_MA

164\_Felsővadász, Rákóczi kastély\_MA

165\_Csereháti dombok\_MA

166\_Felsővadász másik temploma\_MA

167\_Nyésta felé\_SZZS

168\_Csereháti táj\_MA

169\_Nyéstai Kőkrisztus\_MA

170\_Nyésta temploma\_MA

171\_Abaújszolnok felé\_MA

172\_Abaújszolnok, Keresztelő János templom\_MA

173\_Abaújszolnok\_MA

174\_Csereháti panoráma\_MA

175\_Kilátó Szanticska felett\_MA

176\_Baktakék felé\_SZZS

177\_Katalin kilátó Baktakék előtt\_MA

178\_Alattunk Baktakék\_MA

179\_Távolban a Regéci vár\_MA

180\_Baktakék temploma\_SZZS

181\_Fancsali pincék\_SZZS

182\_Baktakék, OKT-s bélyegzőhely\_SZZS

183\_ANP címerállata Szinpetriben\_MA

2020.09.09.

184\_Szelcepusztai indulás\_SZZS

185\_Nyírjes környékén\_MA

186\_Nyírjes környékén\_MA

187\_Panoráma a Szőlőhegyről\_MA

188\_Aggteleki táj\_MA

189\_Kuriszláni beszakadás\_MA

190\_Kuriszlán\_SZZS

191\_Kuriszlán\_SZZS

192\_Panorámakép a rétről\_SZZS

193\_Oltár-kő\_MA

194\_Vágják a füvet\_MA

195\_Töbörsor Kuriszlánon\_MA

196\_Szent László tárnics\_MA

197\_Hucul ménes karámja\_MA

198\_Víznyelők a Kuriszlánon\_MA

199\_Hucul ménes\_MA

200\_Ló portré\_MA

201\_Hucul ménes\_SZZS

202\_Hucul lovak\_MA

203\_Kossuth barlang felé\_SZZS

204\_Tohonya-szurdok\_SZZS

205\_Tohonya-szurdok\_MA

206\_Tohonya-szurdok\_MA

207\_Tohonya-szurdok\_MA

208\_Kossuth barlang bejárata\_SZZS

209\_Kossuth barlangnál\_MA

210\_Jósvafő\_MA

211\_Jósvafő\_SZZS

212\_Jósvafő, ref. templom\_MA

213\_Jósvafői templomtorony\_MA

214\_Jósvafőn\_SZZS

215\_Jósvafői Tengerszem\_SZZS

216\_Jósvafő, barlang pénztár, OKT-s bélyegzőhely\_SZZS

217\_Jósvafő, barlang bejárat\_MA

218\_Jósvafő, Tengerszem Szálloda\_MA

219\_Aggtelek felé\_SZZS

220\_Aggtelek felé\_MA

221\_Panoráma a tetőről\_MA

222\_Panoráma Aggtelekre\_SZZS

223\_Aggtelek\_MA

224\_Alattunk a barlang\_MA

225\_Karrmező a tetőn\_MA

226\_A túra levezetése\_SZZS

227\_Búcsú a Baradlától\_MA